b'\n_START_ARTICLE_\nDivizijos generolo Stasio Ra\xc5\xa1tikio Lietuvos kariuomen\xc4\x97s mokykla\n_START_PARAGRAPH_\nDivizijos generolo Stasio Ra\xc5\xa1tikio Lietuvos kariuomen\xc4\x97s mokykla\xc2\xa0\xe2\x80\x93 pirmoji karin\xc4\x97 mokymo \xc4\xafstaiga, \xc4\xafkurta atk\xc5\xabrus Lietuvos valstybingum\xc4\x85 1990\xc2\xa0m. Veikia Kaune, S.Dariaus ir S.Gir\xc4\x97no g. 100. Lietuvos kariuomen\xc4\x97s mokykloje rengiami kareiviai (j\xc5\xabreiviai) ir puskarininkiai (jaunesnieji vadai) visoms Lietuvos kariuomen\xc4\x97s paj\xc4\x97goms pagal vad\xc5\xb3 rengimo programas. Mokykloje taip pat rengiami kariai, valstyb\xc4\x97s tarnautojai bei darbuotojai, dirbantys pagal darbo sutart\xc4\xaf Lietuvos kariuomen\xc4\x97s mokyklos mokymo centruose, keliama j\xc5\xb3 kvalifikacija.\n_START_SECTION_\nIstorija\n_START_PARAGRAPH_\n1990\xc2\xa0m. kov\xc4\x85, Lietuvos Auk\xc5\xa1\xc4\x8diausiajai Tarybai paskelbus valstyb\xc4\x97s suvereniteto atk\xc5\xabrim\xc4\x85, i\xc5\xa1kilo poreikis j\xc4\xaf u\xc5\xbetikrinti. Tuo tikslu prad\xc4\x97ta formuoti kra\xc5\xa1to apsaugos sistema. Siekiant tur\xc4\x97ti Lietuvoje parengt\xc5\xb3 karinink\xc5\xb3, 1990\xc2\xa0m. gruod\xc5\xbeio 20 d. Kaune \xc4\xafkurti Karinink\xc5\xb3 kursai. 1993\xc2\xa0m. kovo 1 d. Karinink\xc5\xb3 kursai buvo reorganizuoti \xc4\xaf Kra\xc5\xa1to apsaugos puskarininki\xc5\xb3 mokykl\xc4\x85. Joje buvo rengiami \xc4\xafvairi\xc5\xb3 karini\xc5\xb3 sri\xc4\x8di\xc5\xb3 specialistai. 1996\xc2\xa0m. rugs\xc4\x97jo 11 d. mokyklai suteiktas Lietuvos divizijos generolo St. Ra\xc5\xa1tikio vardas. Nuo 1997\xc2\xa0m. mokykloje parengta keturi\xc5\xb3 pakop\xc5\xb3 ser\xc5\xbeant\xc5\xb3 ir puskarininki\xc5\xb3 rengimo sistema. Nuo 2010\xc2\xa0m. puskarininki\xc5\xb3 mokykla gavo licencij\xc4\x85 ir turi teis\xc4\x99 vykdyti formal\xc5\xb3j\xc4\xaf profesin\xc4\xaf mokym\xc4\x85 pagal Kariuomen\xc4\x97s ser\xc5\xbeanto mokymo program\xc4\x85. 2011\xc2\xa0m. rugpj\xc5\xab\xc4\x8dio 1 d. puskarininki\xc5\xb3 mokykla pertvarkyta \xc4\xaf Divizijos generolo S. Ra\xc5\xa1tikio Lietuvos kariuomen\xc4\x97s mokykl\xc4\x85. I\xc5\xa1 viso, laikotarpiu nuo 1991\xc2\xa0m. iki 2011\xc2\xa0m. Lietuvos kariuomen\xc4\x97s mokykloje parengti 17936 klausytojai.\n_START_SECTION_\nVeikla\n_START_PARAGRAPH_\nLietuvos kariuomen\xc4\x97s mokykla nuo 1995\xc2\xa0m. vykdo tarptautinio bendradarbiavimo programas su JAV, Jungtin\xc4\x97s Karalyst\xc4\x97s, Danijos, Ukrainos kariuomen\xc4\x97mis. Pertvarkius mokykl\xc4\x85, joje nuo 2011\xc2\xa0m. vykdomas puskarininki\xc5\xb3 ir specialist\xc5\xb3 rengimas pagal 67 mokymo programas (iki tol buvo rengiama pagal 30 mokymo program\xc5\xb3). Kariuomen\xc4\x97s mokykloje rikiuot\xc4\x97s, negarsini\xc5\xb3 valdymo signal\xc5\xb3, kovos rikiuot\xc4\x97s ir kiti praktiniai u\xc5\xbesi\xc4\x97mimus lanko ir Lietuvos \xc5\xa1auli\xc5\xb3 s\xc4\x85jungos nariai. Praktinius \xc4\xafg\xc5\xabd\xc5\xbeius mokyklos klausytojai turi galimyb\xc4\x99 \xc4\xaftvirtinti 1998\xc2\xa0m. rugs\xc4\x97jo 30 d. mokyklai priskirtame Lietuvos kariuomen\xc4\x97s Kazl\xc5\xb3 R\xc5\xabdos poligone.'